VSL sklep I Kp 1119/97
Sodna praksa višjih sodišč, 1998-02-04

kazensko materialno pravo - kazensko procesno pravo

krajevna pristojnost - kaznivo dejanje - kraj storitve - tujina

V postopku za kazniva dejanja storjena s tiskom, je pristojnost po kraju bivališča pisca ali po kraju kjer se je pripetil dogodek, na katerega se spis nanaša, konkurenčna s pristojnostjo sodišča, kjer je bil spis natisnjen. Če je spis natisnjen v tujini, pa s pristojnostjo sodišča, kjer se tiskani spis razširja.

Pritožbi pooblaščenca zasebnega tožilca B. G. se ugodi in se izpodbijani sklep razveljavi.

Z v uvodu navedenim sklepom je senat sodišča prve stopnje, na podlagi določbe drugega odstavka 277. člena ZKP, zavrgel zasebno tožbo zoper obdolženega B.S. zaradi kaznivega dejanja obrekovanja po drugem in prvem odstavku 170. člena ZKP.

Zoper sklep se je pravočasno, iz pritožbenih razlogov bistvene kršitv določb kazenskega postopka in kršitve kazenskega zakona (1. in 2. točka 370. člena ZKP) pritožil pooblaščenec zasebnega tožilca ter predlagal, da sodišče druge stopnje pritožbi ugodi in izpodbijani sklep razveljavi.

Krajevno pristojnost sodišč določa 26. člen KZ, ki v prvem odstavku določa, da je krajevno pristojno praviloma sodišče, na katerega območju je bilo kaznivo dejanje storjeno ali poskušano (prvi odstavek 26. člena ZKP); zasebna tožba pa se lahko vloži tudi pri sodišču, na katerega območju ima obdolženec stalno ali začasno bivališče (drugi odstavek 26. člena ZKP).

Krajevno pristojnost sodišč pri kaznivih dejanjih storjenih s tiskom (radijem ali televizijo) določa 28. člen ZKP, ki v prvem odstavku določa, da je pristojno sodišče, na območju katerega je bil spis natisnjen; če pa je bil spis natisnjen v tujini, pa je pristojno sodišče, na katerega območju se spis razširja; v drugem odstavku pa določa, da v primeru če je po zakonu odgovoren pisec spisa, tudi pristojnost sodišča kraja, kjer ima pisec stalno ali začasno bivališče. Tako je pristojnost po kraju, v katerem ima pisec spisa bivališče, konkurenčna s pristojnostjo sodišča, na katerega območju s spis tiska oziroma razširja. Glede na to je za sojenje krajevno pristojno tisto sodišče, ki v določeni kazenski zadevi prvo začne postopek, to pa je tisto sodišče, pri katerem je zasebni tožilec vložil zasebno tožbo.

Iz opisa dejanja v zasebni tožbi izhaja, da naj bi obdolženec očitano mu kaznivo dejanje storil s tem, da je pisec, v časopisu PD z dne 9.7.1996, objavljenega članka (intervjuja s J.Š.K.), v katerem da je o zasebnem tožilcu trdil nekaj neresničnega. Res se navedeni časopis (ki izhaja v slovenskem jeziku) tiska v tujini, vendar pa se razširja tudi na območju Republike Slovenije (kjer pa je tudi stalno bivališče obdolženca - avtorja objavljenega članka) ter je tako glede na navedeno in upoštevaje tudi določbo prvega odstavka 10. člena KZ, zaključek sodišča prve stopnje v izpodbijanem sklepu, da je bilo kaznivo dejanje storjeno v tujini, zmoten. Glede na navedeno je sodišče druge stopnje pritožbi ugodilo in izpodbijani sklep razveljavilo.

KZ člen 10,  10,  10.  ZKP člen 28,  28/1-2,  28,  28/1-2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.